**ᓇᓗᓇᐃᔭᖅᑕᐅᓯᒪᓂᖏᑦ ᖃᕋᓴᐅᔭᒃᑯᑦ ᕿᒥᕐᕈᓂᖏᑦ ᐃᓂᒃᓴᖏᑕ ᐊᐅᓚᑦᑎᒍᑎᒋᔭᐅᒐᔭᕐᓂᖏᑦ ᑖᒃᑯᓄᖓ ᓇᓗᓇᐃᔭᖅᑕᐅᓯᒪᓪᓗᑎᑦ ᐃᑲᔪᖅᑏᑦ ᑐᑭᓯᒋᐊᖅᑎᑦᑎᔨᖏᑦ ᓄᓇᖃᖅᑳᖅᓯᒪᔪᑦ ᓯᕗᓕᖅᑎᖏᖕᓄᑦ**

*“ᐱᐅᓪᓚᕆᒃᓯᒪᓱᒋᔭᕋᓕ − ᓇᓗᖅᑯᑎᒍᓐᓃᖅᓯᒪᓪᓚᕆᑦᑐᖓ ᐊᒻᒪᓗ ᐃᓱᒪᒋᔭᖃᒃᑲᓐᓂᖅᑐᖓ ᐊᓯᐊᓯᓂᒃ ᓇᓪᓕᐅᒃᑯᒫᕆᓲᕆᓪᓗᒋᑦ. ᑭᓱᑐᐃᓐᓇᐃᑦ ᐃᓱᒪᒋᕙᓚᐅᖅᓯᒪᙱᑕᒃᑲ, ᐃᖅᑲᓇᐃᔮᓐᓄᑦ ᐊᓐᓄᕌᑦ ᐲᔭᕐᓗᒋᑦ ᐊᑎᓗᒋᓪᓗ ᓴᓗᒪᕕᒻᒥ, ᐋᖅᑭᒃᓱᖅᓯᒪᓕᕋᔭᖅᑕᒃᑲ ᐊᔾᔨᒋᙱᓪᓗᒋᑦ ᐊᒻᒪᓗ ᐃᓱᒪᒋᒐᔭᓚᐅᙱᑦᑕᒃᑲᓘᓐᓃᑦ ᑕᒪᒃᑯᐊ. ᑕᒪᓐᓇ ᐋᖅᑭᓱᑦᑎᐊᖅᓯᒪᔪᒻᒪᕆᐅᕗᖅ ᐃᑲᔪᓚᐅᕐᓂᓯᖕᓄᑦ.”*

*ᑲᒪᔨ ᓄᕙᒡᔪᐊᕐᓇᖅ−19ᖃᖅᑐᑦ ᐊᓯᒥᓂᒃ ᐅᖓᓯᒃᓴᕐᕕᖓᑦ ᐲᔅ ᕆᕗᕐ−ᒧᑦ, ᐊᓪᕘᑕ, ᒪᐃ 8, 2020*

ᓇᓕᒧᒌᓕᖅᑎᑕᐅᓪᓗᓂ ᐊᔪᙱᓐᓂᕆᔭᖏᑦ ᑲᓇᑕᒥ ᐃᓅᓯᕐᒧᑦ ᐊᓐᓇᐅᒪᔾᔪᑎᓕᕆᕙᑦᑐᑦ ᐊᒻᒪᓗ ᐊᑯᓂᐅᔪᖅ ᐃᖅᑲᓇᐃᔭᖃᑎᖃᖃᑦᑕᖅᓯᒪᓂᖏᑦ ᓄᓇᖃᖅᑳᖅᓯᒪᔪᑦ ᓄᓇᓕᖏᖕᓂᒃ, ᐃᑲᔪᖅᑏᑦ ᑐᑭᓯᒋᐊᖅᑎᑦᑎᔨᒃᑯᑦ ᑐᓴᐅᒪᑎᑦᑎᓇᓱᐊᖃᑦᑕᖅᐳᑦ ᓄᓇᖃᖅᑳᖅᓯᒪᔪᑦ ᓯᕗᓕᖅᑎᖏᖕᓂᒃ ᐊᒻᒪᓗ ᐸᕐᓇᒃᑎᖏᖕᓂᒃ ᓄᓇᓕᖏᑦ ᐊᑦᑕᓇᖅᑕᐃᓕᒪᑎᑉᐸᑦᑕᖏᑦ ᓄᕙᒡᔪᐊᕐᓇᖅ−19−ᒧᑦ. ᓄᓇᓕᖏᖕᓂᒃ. ᐱᔾᔪᑎᒋᔭᐅᓪᓗᐊᖅᑐᖅ ᑕᒪᔅᓱᒪᑉ ᐱᓕᕆᐊᑉ ᐱᕙᓪᓕᐊᓂᖃᖅᑎᑕᐅᒋᐊᕐᓗᑎᑦ ᓄᓇᖃᖅᑳᖅᓯᒪᔪᑦ ᓯᕗᓕᖅᑎᖏᑦ ᐊᒻᒪᓗ ᐋᖅᑭᒃᓯᒪᔭᕇᖅᑕᖏᑦ ᐱᒋᐊᕈᑎᒋᓗᒋᑦ, ᑐᑭᒧᐊᕈᑎᐅᔪᓂᒃ ᒪᓕᑦᑕᖏᑦ ᑕᐃᒃᑯᓇᙵᑦ ᓄᓇᓕᖕᓂ ᐋᓐᓂᐊᖅᑕᐃᓕᑎᑦᑎᔨᒃᑯᓐᓂᒃ ᐊᒻᒪᓗ ᑐᑭᓯᒋᐊᖅᑎᑎᒃᑲᓐᓂᕋᓱᐊᖅᑎᑦᑎᕗᖅ, ᐃᑲᔫᑎᓂᓪᓗ ᐊᑐᐃᓐᓇᐅᒪᑎᑦᑎᓇᓱᒃᑐᑎᑦ, ᐊᒻᒪᓗ ᐱᓕᒻᒪᒃᓴᐃᓪᓗᑎᑦ ᖃᐅᔨᒪᔭᐅᔭᕇᖅᑐᑦ ᐃᓚᒋᐊᕈᑎᒋᔭᐅᓗᑎᑦ.

ᐃᑲᔪᖅᑏᑦ ᑐᑭᓯᒋᐊᖅᑎᑦᑎᔨᖏᑦ ᓄᓇᖃᖅᑳᖅᓯᒪᔪᑦ ᓯᕗᓕᖅᑎᖏᖕᓄᑦ ᐃᖅᑲᓇᐃᔭᖃᑎᖃᖅᑐᑦ ᐱᓕᕆᖃᑎᖃᖅᑐᑎᑦ ᐊᓯᖏᖕᓂᒃ ᓄᓇᖃᖅᑳᖅᓯᒪᔪᑦ ᐅᐸᓗᖓᐃᔭᐃᓂᕐᒧᑦ ᐱᔨᑦᑎᕋᖅᑎᖏᖕᓂᒃ ᓲᕐᓗᒃ ᑐᑭᓯᒋᐊᕈᑎᓂᒃᑐᑦᑕᕐᕕᖓᑦ ᐱᔨᑦᑎᕋᕈᑎ ᐊᑐᐃᓐᓇᐅᒪᑎᑕᐅᔪᖅ ᐊᓪᓚᐃᑦ ᐋᓐᓂᐊᖅᑕᐃᓕᒪᓂᕐᒧᑦ ᐊᐅᓚᑦᑎᔨᖏᑕ ᑲᑐᔾᔨᖃᑎᒌᖏᓐᓄᑦ. ᐊᒻᒪᓗᒃᑲᓐᓂᖅ, ᐃᖅᑲᓇᐃᔭᖃᑎᖃᓲᑦ ᓄᓇᓕᐅᔪᑦ/ᐊᓪᓚᐃᑦ ᑭᙴᒪᒋᔭᖏᖕᓂᒃ ᐱᓕᕆᖃᑎᒌᖕᓂᒃᑯᑦ ᖃᓄᐃᓕᐅᕈᑎᖃᕆᐊᕐᓂᐊᕐᒪᑕ ᐅᐸᓗᖓᐃᔭᐃᒋᐊᓯᓗᑎᑦ ᐊᒻᒪᓗ ᐊᐃᑦᑐᐃᑦᑕᐃᓕᒪᑎᑦᑎᑎᓪᓗᒋᑦ. ᐃᑲᔪᖅᑏᑦ ᑐᑭᓯᒋᐊᖅᑎᑦᑎᔨᖏᑦ ᓄᓇᖃᖅᑳᖅᓯᒪᔪᑦ ᓯᕗᓕᖅᑎᖏᖕᓄᑦ ᐃᓚᖓᒍᑦ ᑮᓇᐅᔭᖃᖅᑎᑕᐅᕗᖅ ᓄᓇᖃᖅᑳᖅᓯᒪᔪᑦ ᐱᔨᑦᑎᖅᑕᐅᓂᖏᑦ ᑲᓇᑕᒥ.

ᐋᖅᑭᒃᑕᐅᒋᐊᖅᓯᒪᓪᓗᑎᑦ ᓄᓇᓕᑉ ᑐᒃᓯᕌᕆᓯᒪᔭᖏᑦ ᒪᓕᑦᑐᒋᑦ, ᐃᑲᔪᖅᑏᑦ ᑐᑭᓯᒋᐊᖅᑎᑦᑎᔨᖏᑦ ᑐᑭᓯᒋᐊᖅᑎᑦᑎᓲᑦ, ᐱᓕᒻᒪᒃᓴᐃᑎᑦᑎᓲᑦ ᐊᒻᒪᓗ ᑭᒃᑯᓐᓄᑦ ᑐᑭᓯᒋᐊᕈᓐᓇᕐᒪᖔᕐᒥᒃ ᐅᖃᐅᔾᔨᓪᓗᑎᑦ ᐅᑯᓂᖓ:

* ᐸᕐᓇᑎᑦᑎᓗᑎᑦ ᐋᓐᓂᐊᖅᑐᓕᕆᓂᕐᒧᑦ ᑐᐊᕕᕐᓇᖅᑐᖃᖅᑐᐊᓘᑎᓪᓗᒍ ᓲᕐᓗᒃ ᑐᑭᒧᐊᑦᑎᑦᑎᒍᑎᖃᐅᖅᑐᑎᑦ ᐊᒻᒪᓗ ᐱᓕᒻᒪᒃᓴᐃᓲᑦ ᖃᓄᖅ ᓴᐳᔾᔨᔪᓐᓇᕐᒪᖔᑦ ᓄᓇᓕᒋᔭᐃᑦ. ᑕᒪᓐᓇ ᐱᕙᓪᓕᐊᓂᖃᖅᑐᖅ ᓄᓇᕐᔪᐊᕐᒥ ᐋᓐᓂᐊᖅᑕᐃᓕᒪᔪᓕᕆᔨᒃᑯᑦ ᑲᑐᔾᔨᖃᑎᒌᖏᑕ ᓄᓇᓕᓐᓂ ᑐᙵᕕᖃᖅᑐᑎᑦ ᓄᕙᒡᔪᐊᕐᓇᑉ ᐸᕐᓇᐅᑎᖓᓄᑦ ᐊᒻᒪᓗ ᓱᖏᐅᑎᔭᐅᓯᒪᓪᓗᑎᑦ ᑲᓇᑕᒥ ᓄᓇᖃᖅᑳᖅᓯᒪᔪᓅᖓᓂᐊᕐᒪᑕ. ᐱᒻᒪᕆᐅᓂᖓ ᑕᒪᔅᓱᒪᑉ ᐃᖅᑲᓇᐃᔮᕆᔭᐅᔫᑉ ᓄᓇᓕᐅᔪᑦ ᑐᑭᒧᐊᑦᑎᑕᐅᓂᖏᖕᓄᑦ ᑲᑎᒪᑎᑕᐅᕙᑦᑐᑎᑦ, ᐃᓗᓕᖃᐅᖅᑐᑎᑦ ᑐᕌᖓᓂᖃᐅᑦᑎᐊᖅᑐᑎᑦ ᐊᑐᓂ ᓄᓇᓕᐅᔫᑉ ᑭᙴᒪᒋᔭᖏᑦ ᒪᓕᑦᑐᒋᑦ ᐋᖅᑭᒋᐊᖅᑕᐅᓯᒪᔪᑦ.
* ᖃᓄᐃᓕᐅᖃᕆᐊᕐᓂᕐᒧᑦ ᖃᓄᐃᓕᐅᕈᑎᒋᔭᐅᔪᑦ ᐋᖅᑭᓱᖅᑕᐅᓯᒪᕗᑦ ᒪᓕᑦᑐᒋᑦ ᓄᓇᓕᓐᓂ ᐊᑐᐃᓐᓇᐅᒪᔪᑦ ᐊᑐᕋᒃᓴᖏᑦ.
* ᐋᓐᓂᐊᖅᑕᐃᓕᒪᓂᕐᒧᑦ ᑐᑭᒧᐊᕈᑎᖏᑦ ᐅᑯᐊᖑᓲᖑᕗᑦ ᓲᕐᓗᒃ ᐊᒡᒐᑦ ᐅᐊᓴᖅᑕᐅᖃᑦᑕᕆᐊᖃᕐᓂᖏᑦ, ᐃᓅᖃᑎᒥᓂᒃ ᐅᖓᓯᒃᓴᒋᐊᖃᕐᓂᖏᑦ ᐊᒻᒪᓗ ᐊᐃᑦᑐᐃᑦᑕᐃᓕᒪᑎᑦᑎᓂᕐᒧᑦ ᐊᐅᓚᑦᑎᓂᕐᒧᓪᓗ.
* ᓄᓇᓖᑦ ᖃᓄᐃᑦᑕᐃᓕᒪᑎᑕᐅᓪᓗᑎᑦ ᓴᐳᔾᔭᐅᓪᓗᑎᓪᓗ ᓲᕐᓗᒃ ᖃᕋᓴᐅᔭᒃᑯᑦ ᑐᑭᓯᒋᐊᕈᑎᖃᐅᖅᑐᑦ ᓄᑕᖅᑲᓄᑦ ᒪᒃᑯᒃᑐᓄᓪᓗ, ᐊᑐᖅᑕᐅᖁᔭᐅᓯᒪᔪᓪᓗ ᐃᓚᒌᑦ ᖃᓄᐃᓕᐅᕈᓐᓇᕐᓂᖏᑦ ᖃᓂᒌᓗᐊᖅᑕᐃᓕᓯᓐᓈᕐᓗᓯ, ᐊᒻᒪᓗ ᐃᓱᒪᒃᑯᑦ ᖃᓄᐃᑦᑕᐃᓕᒪᖁᓪᓗᒋᑦ ᐃᓄᐃᑦ. ᑕᒪᓐᓇ ᑐᙵᕕᖓᑦ ᐱᔨᑦᑎᕋᕐᓂᑉ ᐃᑲᔪᖅᑐᐃᒋᕗᖅ ᓄᓇᓕᐅᔪᓂᑦ ᐋᓐᓂᖅᑎᕆᓂᖅᓴᐅᖃᑦᑕᖅᑐᖃᓕᖅᑎᓪᓗᒍ (ᐱᖃᓯᐅᑎᓪᓗᒋᑦ ᓇᒻᒥᓂᖅ ᑕᐃᒪᐃᓲᑦ) ᐊᒻᒪᓗ ᐊᓯᖏᑦ ᖁᐊᖅᓵᕐᓇᓗᐊᖅᑐᑎᒍᑦ ᐊᓯᐅᔭᐅᓲᑦ.

**ᖃᕋᓴᐅᔭᒃᑯᑦ ᖃᐅᔨᒋᐊᖅᑕᐅᓂᖏᑦ**: ᐱᖓᓱᐃᓕᖅᑲᖓᔪᒃᑯᑦ ᑭᒃᑯᓐᓄᑦ ᐃᑲᔪᖅᑕᐅᔪᓐᓇᕐᒪᖔᑦ ᐊᐅᓚᑦᑎᒍᑎᑎᒍᑦ, ᖃᐅᔨᒪᔪᒻᒪᕆᐅᔪᑦ ᑕᒪᒃᑯᓂᖓ ᖁᑦᑎᓂᖅᐹᖓᓂᒃ ᐅᖃᖃᑎᖃᕆᐊᓯᓲᑦ ᓄᓇᖃᖅᑳᖅᓯᒪᔪᑦ ᓯᕗᓕᖅᑎᖏᖕᓂᒃ ᐊᒻᒪᓗ ᐱᓕᕆᖃᑎᖃᑦᑎᐊᕆᐊᙵᖅᑐᑎᑦ ᓯᕗᓕᖅᑏᑦ ᓈᒻᒪᒃᓴᓕᕋᓱᐊᕐᓂᖏᖕᓂᒃ ᓄᕙᒡᔪᐊᕐᓇᖅ-19 ᐸᕐᓇᐅᑕᐅᓂᖓᑕ ᐱᔾᔪᑎ ᐋᖅᑭᒍᑎᒋᔭᐅᒐᓱᐊᕐᓂᖓᓂᒃ ᐃᑲᔪᖅᑕᐅᔾᔪᑎᒋᔪᒪᓚᐅᖅᑖ.

* ᑲᓇᑕᒥ ᐃᓅᓯᕐᒧᑦ ᐊᓐᓇᐅᒪᔾᔪᑎᓕᕆᕙᑦᑐᑦ ᐱᓕᕆᖃᑎᖃᕈᒪᕗᑦ ᓯᕗᓕᖅᑎᓂᒃ ᖃᕋᓴᐅᔭᒃᑯᑦ “ᖃᐅᔨᓴᖅᑐᐃᓐᓇᕐᓗᑎᑦ ᕿᒥᕐᕈᓂᖏᑎᒍᑦ” ᐱᓕᕆᖃᑎᖃᕐᓗᑎᑦ ᐊᑕᐅᓯᕐᒥᒃ ᑐᐊᕕᕐᓇᖅᑐᓕᕆᓂᕐᒧᑦ ᐊᒻᒪᓗ ᐊᑕᐅᓯᕐᒥᒃ ᐋᓐᓂᐊᖅᑕᐃᓕᒪᔪᓕᕆᓂᕐᒧᑦ ᐅᖃᐅᔾᔨᒋᐊᖅᑏᓐᓂᒃ ᖃᐅᔨᓴᖅᑕᐅᖁᓪᓗᒋ ᖃᓄᖅ ᐃᓕᓐᓂᐊᕐᕖᑦ, ᑐᔪᕐᒥᕖ, ᐱᙳᐊᕐᕖᑦ ᐅᕝᕙᓘᓐᓃᑦ ᐊᓯᖏᑦ ᓄᓇᓕᑉ ᐃᒡᓗᕐᔪᐊᖁᑎᖏᑦ ᐊᑦᑕᓇᙱᑦᑐᒃᑯᑦ ᓱᖏᐅᑎᑎᑦᑎᔪᓐᓇᕐᒪᖔᑕ ᐊᑐᖅᑕᐅᒋᐊᓯᓗᑎᑦ ᐊᐃᑦᑐᖅᑕᐅᓯᒪᔪᑦ ᐃᓄᑑᑎᑕᐅᓗᑎᑦ ᐅᕝᕙᓘᓐᓃᑦ ᐋᓐᓂᐊᕐᓂᖏᖕᓂᒃ ᐃᓂᒋᔭᐅᒐᔭᖅᑐᓂᒃ.
* ᑕᒪᒃᑯᐊ ᐃᓂᒃᓴᕆᔭᐅᒐᓱᐊᖅᑐᑦ ᐃᓄᖕᓄᑦ ᐊᑐᖅᑕᐅᔪᓐᓇᖅᑐᑦ ᐊᔾᔨᒌᙱᑦᑐᓂᒃ ᐊᑐᖅᑎᓪᓗᒋᑦ ᓲᕐᓗᒃ ᓄᕙᒡᔪᐊᕐᓇᖅ−19−ᒧᑦ ᐊᐃᑦᑐᖅᑕᐅᓯᒪᔪᓄᑦ ᐃᓅᓕᓴᖅᑕᐅᔭᕆᐊᖃᕋᑎᑦ, ᓄᕙᒡᔪᐊᕐᓇᖅ−19−ᒧᑦ ᐊᐃᑦᑐᖅᑕᐅᓯᒪᙱᑦᑐᑦ ᐃᓄᐃᑦ ᐅᑎᖅᐸᓪᓕᐊᔪᑦ ᐅᕝᕙᓘᓐᓃᑦ ᐊᖏᕐᕋᒥᓃᒍᒪᙱᑦᑐᑦ ᑭᓱᑐᐃᓐᓇᖅ ᐱᓪᓗᒍ, ᓄᕙᒡᔪᐊᕐᓇᒧᑦ ᐊᐃᑦᑐᖅᑕᐅᓯᒪᙱᑦᑐᑦ ᓄᓇᓕᒻᒥᐅᑦ ᐊᖏᕐᕋᒥᓃᑯᑖᒋᐊᓖᑦ, ᐅᕝᕙᓘᓐᓃᑦ ᓄᓇᓕᓐᓂ ᕿᒫᖁᔭᐅᓯᒪᔪᑦ ᐅᓕᕕᔾᔪᐊᖅᑐᖃᖅᑎᓪᓗᒍ ᐃᑭᑦᑐᐊᓘᑎᓪᓗᒋᓪᓗ ᓄᕙᒡᔪᐊᕐᓇᖅ−19 ᐱᔾᔪᑕᐅᓗᓂ ᐊᒻᒪᓗ ᓇᒦᕝᕕᒃᓴᖃᕆᐊᖃᖅᑐᑎᑦ.
* ᖃᕋᓴᐅᔭᒃᑯᑦ ᕿᒥᕐᕈᑎᓪᓗᒋᑦ ᖃᐅᔨᓴᕐᓗᑎᑦ ᓄᓇᖃᖅᑳᖅᓯᒪᔪᑦ ᓯᕗᓕᖅᑎᖏᑦ ᐊᑐᓲᑦ ᐅᖄᓚᐅᑎᒥᒃ ᐃᒡᓗᕐᔪᐊᓂᒃ ᕿᒥᕐᕈᓗᑎᑦ ᑕᒪᒃᑯᐊ ᑲᓇᑕᒥ ᐃᓅᓯᕐᒧᑦ ᐊᓐᓇᐅᒪᔾᔪᑎᓕᕆᕙᑦᑐᑦ ᐃᑲᔪᖅᑏᑦ ᖃᐅᔨᔪᓐᓇᕐᓂᐊᕐᒪᑕ ᑭᙴᒪᖏᔭᐅᔪᓂᒃ ᐊᒻᒪᓗ ᐊᑐᓕᖁᔨᓕᕐᓗᑎᑦ ᓈᒻᒪᑦᑐᓂᒃ ᓱᖏᐅᑎᔭᐅᓗᑎᓪᓗ ᐊᒻᒪᓗ ᐊᑐᖅᑕᐅᓕᕐᓗᑎᑦ ᐊᐃᑦᑐᐃᑦᑕᐃᓕᒪᑎᑦᑎᓂᕐᒧᑦ ᐊᐅᓚᑦᑎᓂᕐᒧᓪᓗ ᐃᓕᖅᑯᓯᕆᔭᐅᔭᕆᐊᖃᕋᔭᖅᑐᑦ.
* ᑲᓇᑕᒥ ᐃᓅᓯᕐᒧᑦ ᐊᓐᓇᐅᒪᔾᔪᑎᓕᕆᕙᑦᑐᑦ ᐃᑲᔪᖅᑎᖏᑦ ᑐᓂᓯᓲᑦ ᑎᑎᕋᖅᓯᒪᔪᒥᒃ ᐅᓂᒃᑳᕐᒥᒃ ᓄᓇᓕᐅᔪᓄᑦ ᖃᐅᔨᔭᒥᓂᕐᒥᓂᒃ ᕿᒥᕐᕈᓚᐅᖅᑎᓪᓗᒋᑦ ᖃᕋᓴᐅᔭᒃᑯᑦ ᖃᐅᔨᓴᖅᑐᑎᑦ ᐊᒻᒪᓗ ᐊᐃᑦᑐᖅᑕᐅᑦᑕᐃᓕᒪᓂᕐᒥᒃ ᐊᒻᒪᓗ ᐊᐅᓚᑦᑎᓂᕐᒥᒃ ᐊᑐᓕᖁᔭᖏᑦ (ᐆᑦᑑᑎᒋᓗᒋᑦ ᑐᑭᒧᐊᑦᑎᑦᑎᔪᑦ ᐋᖅᑭᒃᓱᐃᔪᖃᖅᑎᓪᓗᒍ ᐃᖅᑲᓇᐃᔭᖅᑏᑦ ᐊᓐᓄᕌᕆᔭᕆᐊᖃᖅᑕᖏᖕᓂᒃ ᐊᑎᓯᕕᐅᔪᒥᒃ ᐃᖅᑲᓇᐃᔭᖅᑏᑦ ᐊᓐᓄᕌᕆᔭᖏᖕᓂᒃ ᐊᑐᕇᖅᑎᓪᓗᒋᑦ ᐊᓐᓄᕋᐃᔭᖅᑎᓕᖅᑎᓪᓗᒋᑦ ᐃᓂᒃᓴᖏᑦ, ᐃᖅᑲᓇᐃᔭᖅᑏᑦ ᐊᓐᓄᕌᖏᑦ ᓴᐳᒻᒥᑦᑎᒍᑎᖏᑦ ᑭᙴᒪᒋᔭᐅᔪᑦ ᐃᖅᑲᓇᐃᔭᖅᑎᓄᑦ, ᐃᓱᒃᒪᖅᓴᖅᓯᐅᖁᔭᐅᓪᓗᑎᑦ ᓴᓗᒻᒪᖅᓴᐃᓂᕐᒧᑦ, ᐊᓐᓄᕌᓂᒃ ᐅᐊᓴᐃᓂᕐᒧᑦ, ᐊᑐᖅᑕᐅᒍᓐᓇᕋᔭᕐᓂᖏᑦ, ᐱᙳᐊᕐᕖᓪᓗ ᐃᓂᖏᑦ, ᐋᓐᓂᐊᕐᒪᖔᑕ ᖃᐅᔨᓴᕐᕕᖏᑦ ᐊᒻᒪᓗ ᐋᖅᑭᒃᓱᐃᔪᖃᖅᑎᓪᓗᒍ ᐋᓐᓂᐊᖅᑐᑦ ᓇᒧᙵᐅᔾᔭᐅᔭᕆᐊᖃᖅᑎᓪᓗᒋᑦ). ᑲᓇᑕᒥ ᐃᓅᓯᕐᒧᑦ ᐊᓐᓇᐅᒪᔾᔪᑎᓕᕆᕙᑦᑐᑦ ᐃᑲᔪᖅᑎᖏᑦ ᖃᕋᓴᐅᔭᒃᑯᑦ ᐱᓕᒻᒪᒃᓴᐃᑎᑦᑎᒍᓐᓇᕐᒥᔪᑦ ᐊᐃᑦᑐᖅᑕᐅᑦᑕᐃᓕᒪᓂᕐᒥᒃ ᐊᒻᒪᓗ ᐊᐅᓚᑦᑎᓂᕐᒥᒃ, ᕿᒥᕐᕈᓗᑎᑦ ᐊᓐᓄᕌᕐᕕᐅᒐᔭᖅᑐᓂᒃ ᐊᓐᓄᕋᐃᔭᕐᓗᑎᓪᓗ ᐃᖅᑲᓇᐃᔭᖅᑏᑦ ᐃᓂᒃᓴᖏᖕᓂᒃ ᐋᖅᑭᓱᖅᑕᐅᓚᐅᑎᓪᓗᒋᑦ, ᐊᒻᒪᓗ ᐃᑲᔪᖅᑕᐅᓗᑎᑦ ᐊᐃᑦᑐᖅᑕᐅᓯᒪᔪᖅ ᐃᓄᒃ ᑭᒃᑯᓐᓂᒃ ᖃᓂᒃᓴᓂᕐᒪᖔᖅ ᓱᑯᑦᑎᐊᓂ ᖃᖓᓗ ᐊᒻᒪᓗ ᓇᓗᓇᐃᖅᑕᐅᓗᑎᑦ ᑭᒃᑰᒻᒪᖔᑕ ᓄᓇᓕᒻᒥᐅᑦ ᐋᓐᓂᐊᓖᑦ ᐋᓐᓂᐊᓕᖅᓴᕋᐃᒍᓐᓇᖅᑐᑎᑦ.

ᖃᐅᔨᒪᔭᐅᔪᑦ, ᐃᑲᔫᑎᒃᓴᖏᑦ ᐊᑐᖅᑕᐅᓗᑎᑦ ᐊᒻᒪᓗ ᑭᒃᑯᓐᓄᑦ ᐃᑲᔪᖅᑕᐅᔪᓐᓇᕐᒪᖔᑦ ᑐᑭᓯᒋᐊᕈᑎᖏᑦ ᑲᑐᔾᔭᐅᔪᑦ ᐃᑲᔪᖅᑏᑦ ᑐᑭᓯᒋᐊᖅᑎᑦᑎᔨᒃᑯᑎᒍᑦ ᐱᖃᓯᐅᔾᔨᕗᑦ ᓄᓇᖃᖅᑳᖅᓯᒪᔪᓅᖓᔪᓂᑦ ᓄᕙᒡᔪᐊᕐᓇᖅ−19 ᐃᑲᔫᑎᖏᑦ/ᑐᓴᒐᒃᓴᐅᒐᔭᖅᑐᓪᓗ ᓇᓗᓇᐃᖅᑕᐅᓯᒪᓪᓗᑎᑦ ᐃᑲᔫᑎᒃᓴᓂᒃ ᐊᑐᖅᑕᐅᓲᑦ ᓲᕐᓗᒃ ᐱᔭᒥᓂᐅᓪᓗᑎᑦ ᓄᓇᕐᔪᐊᕐᒥ ᐋᓐᓂᐊᖅᑕᐃᓕᒪᓂᕐᒧᑦ ᑲᑐᔾᔨᖃᑎᒌᖏᑦ, ᓄᓇᕐᔪᐊᕐᒥᐅᑦ ᑲᑐᔾᔨᖃᑎᒌᖏᑦ ᓄᓇᕐᔪᐊᕐᒥ ᓄᑕᖅᑲᓄᑦ ᑮᓇᐅᔭᑦ ᐃᑲᔫᑎᒃᓴᕆᔭᐅᔪᑦ, ᓄᓇᕐᔪᐊᕐᒥ ᐃᓕᒌᑦ ᐋᓐᓂᐊᖅᑕᐃᓕᒪᑎᑦᑎᔨᐅᔪᑦ/ᑲᓇᑕᒥ ᐃᓅᓯᕐᒧᑦ ᐊᓐᓇᐅᒪᔾᔪᑎᓕᕆᕙᑦᑐᑦ, ᑐᑦᑕᕐᕕᖓᑦ ᐊᐃᑦᑑᑕᐅᓲᑦ ᐊᐅᓚᑕᐅᖁᓪᓗᒋᑦ, ᐃᓄᐃᑦ ᑭᒃᑯᑐᐃᓐᓇᐃᑦ ᐋᓐᓂᐊᖅᑕᐃᓕᒪᔪᓕᕆᔨᖏᑕ ᑎᒥᖓᑦ ᑲᓇᑕᒥ, ᓄᓇᓕᓐᓂ ᐋᓐᓂᐊᖅᑕᐃᓕᒪᑎᑦᑎᔨᒃᑯᑦ ᐊᒻᒪᓗ ᐱᖅᑯᓯᑐᖃᖅᑎᒍᑦ ᒪᒥᓴᐃᔩᑦ. ᐃᑲᔪᖅᑏᑦ ᑐᑭᓯᒋᐊᖅᑎᑦᑎᔨᖏᑦ ᐊᑐᐃᓐᓇᐅᒪᔪᑦ **8 ᐅᓪᓛᒃᑯᑦ ᑎᑭᑦᑐᒍ 8 ᐅᓐᓄᓴᒃᑯᑦ** (ᑲᓇᑕᑉ ᕿᑎᐊᓂ ᓯᕿᙳᔭᖓᑦ ᒪᓕᑦᑐᒍ), 7 ᐅᓪᓗᑦ ᐱᓇᓱᐊᕈᓯᕐᒥ ᐅᕗᖓ ᐅᖄᓚᕕᒃᓴᐅᓪᓗᑎᑦ **1-833-937-1597.**